*Γλώσσα Φιλαναγνωσία (2)*

 *Μητέρα και παιδί*

 *Η μάνα μου*

 *Ν. Καζαντζάκης*

Η κληματαριά απάνω από το πηγάδι, στη γωνιά της αυλής μια μεγάλη γαζία και μοσκομύριζε, οι γλάστρες ο βασιλικός τριγύρα και οι κατηφέδες και το αράπικο γιασεμί, κι η μάνα κάθουνταν ομπρός στο παράθυρο κι έπλεκε κάλτσες, καθάριζε χορταρικά, χτένιζε τη μικρή μου αδελφή ή τη μάθαινε να στραταρίζει... Κι εγώ, κουκουβισμένος σ΄ένα σκαμνάκι, την κοίταζα, άκουγα τους διαβάτες που περνούσαν απ΄έξω από την κλεισμένη πόρτα, ανάσαινα τη μυρωδιά από το γιασεμί και το βρεμένο χώμα κι έμπαινε στο κορμί μου ο κόσμος, έτριζαν, άνοιγαν τα κόκαλα του κεφαλιού μου να τον χωρέσουν.

Μιλούσαμε, πολλές ήσυχες κουβέντες, πότε η μητέρα μου δηγόταν για τον πατέρα της, για το χωριό που γεννήθηκε, και πότε εγώ της στορούσα τους βίους των αγίων που είχα διαβάσει, και ξόμπλιαζα τη ζωή τους με τη φαντασία μου.

 Ποτέ δεν είχα δει τη μητέρα μου να γελάει. Χαμογελούσε μόνο, και τα βαθουλά μαύρα μάτια της κοίταζαν τους ανθρώπους γεμάτα υπομονή και καλοσύνη. Πηγαινόρχουνταν σαν πνεύμα αγαθό, μέσα στο σπίτι, κι όλα τα πρόφταινε ανέκοπα, κι αθόρυβα, σαν να΄χαν τα χέρια της μιαν καλοπροαίρετη μαγική δύναμη, που κυβερνoύσε με καλοσύνη την καθημερινή ανάγκη.

 *Αναφορά στον Γκρέκο*

α)Ποιες ενέργειες φανερώνουν ότι η μάνα είναι η ψυχή του σπιτιού;

β)Από που έμπαινε στο κορμί του παιδιού ο κόσμος;

γ)Τι θέλει να πει με την φράση <<...έτριζαν, άνοιγαν τα κόκαλα του κεφαλιού μου να τον χωρέσουν.>>;

δ)Ο συγγραφέας χαρακτηρίζει τα μάτια με δύο επίθετα (βαθουλά-μαύρα). Να βρεις τέτοια ζευγάρια επιθέτων που να ταιριάζουν στο ουσιαστικό μάτια, π.χ. ωραία γαλανά μάτια.